ORDE do 12 de setembro de 2012 pola que se regulan os ficheiros de datos de carácter persoal existentes nesta consellería.
Consellería do Medio Rural e do Mar — III. Outras disposicións — 26/09/2012

A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro) regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente, a súa honra e intimidade persoal e familiar.
No artigo 20 da devandita lei disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, establecendo no seu punto segundo as indicacións concretas que deben constar nas disposicións de creación e modificación daqueles.
En consecuencia, e en virtude das facultades que me confire o artigo 34.6 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Obxecto
É obxecto desta orde regular os ficheiros de carácter persoal da Consellería do Medio Rural e do Mar, do Instituto Tecnolóxico para o Control do Medio Mariño de Galicia, do Instituto Galego da Calidade Alimentaria, do Fondo Galego de Garantía Agraria, da Axencia Galega de Desenvolvemento Rural, e do ente público Portos de Galicia que se especifican nos anexos.
Artigo 2.
Contido
A información exixida no artigo 20 da Lei orgánica 15/1999, do 13 de decembro, de protección de datos de carácter persoal e no artigo 54 do seu regulamento asociado, o Real decreto 1720/2007, do 21 de decembro, para as disposicións de creación de ficheiros, está contida no anexo desta orde.
Artigo 3.
Finalidade e uso dos ficheiros
Os datos de carácter persoal incluídos nos ficheiros regulados por esta orde, só serán utilizados para os fins expresamente previstos e declarados nos anexos desta orde, e polo persoal debidamente autorizado.
Artigo 4.
Cesión de datos
Os datos só serán cedidos nos supostos expresamente previstos pola lei e os declarados nos anexos desta orde. No suposto de cesión de datos ás administracións públicas aplicarase o disposto na normativa vixente respecto a esta materia.
Artigo 5.
Órgano responsable dos ficheiros
A responsabilidade sobre os ficheiros creados por esta orde correspóndelle á Secretaría Xeral Técnica da Consellería do Medio Rural e do Mar, ao Instituto Tecnolóxico para o Control do Medio Mariño de Galicia, ao Instituto Galego da Calidade Alimentaria, ao Fondo Galego de Garantía Agraria, á Axencia Galega de Desenvolvemento Rural, e ao ente público Portos de Galicia. Segundo o indicado nos anexos, para cada un dos ficheiros detállase a unidade ante a cal se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6.
Nivel de protección e medidas de seguridade
Os ficheiros creados por esta orde atópanse clasificados atendendo ao disposto no artigo 80 e seguintes do Real decreto 1720/2007, do 21 de decembro. Nos anexos aparece a clasificación (nivel básico, medio ou alto) dos ficheiros creados ou modificados baixo esta orde.
O/a titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7.
Modificación de ficheiros
O anexo II desta orde relaciona os ficheiros modificados respecto aos contidos na Orde do 8 de marzo de 2011 pola que se regulan os ficheiros de datos de carácter persoal existentes na Consellería do Mar (DOG nº 56, do 21 de marzo), na Orde do 14 de setembro de 2011 pola que se regulan os ficheiros de datos de carácter persoal existentes na Consellería do Medio Rural, no Fondo Galego de Garantía Agraria e na Axencia Galega de Desenvolvemento Rural (DOG nº 185, do 27 de setembro), na Orde do 27 de maio de 2011 pola que se regulan os ficheiros de datos de carácter persoal existentes no ente público Portos de Galicia como ente público adscrito á Consellería do Mar (DOG nº 110, do 9 de xuño) e todo iso como consecuencia do establecido no Decreto 13/2012, do 4 de xaneiro, polo que se fixa a estrutura orgánica das consellerías da Xunta de Galicia.
Artigo 8.
Supresión de ficheiros
No anexo III desta orde relaciónanse aqueles ficheiros para os cales será solicitada a súa supresión ao Rexistro da Axencia de Protección de Datos. O titular do órgano responsable destes ficheiros establece no citado anexo o destino que se vai dar aos datos ou, se é o caso, as previsións que se adopten para a súa destrución.
Disposición derrogatoria única.
Derrogación normativa
1. Derrógase a Orde do 8 de marzo de 2011 pola que se regulan os ficheiros de datos de carácter persoal existentes na Consellería do Mar (DOG nº 56, do 21 de marzo).
2. Derrógase a Orde do 14 de setembro de 2011 pola que se regulan os ficheiros de datos de carácter persoal existentes na Consellería do Medio Rural, no Fondo Galego de Garantía Agraria e na Axencia Galega de Desenvolvemento Rural (DOG nº 185, do 27 de setembro).
3. Derrógase a Orde do 27 de maio de 2011 pola que se regulan os ficheiros de datos de carácter persoal existentes no ente público Portos de Galicia como ente público adscrito á Consellería do Mar (DOG nº 110, do 9 de xuño).
Disposición derradeira. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 12 de setembro de 2012
1. Ficheiros baixo a responsabilidade da Secretaría Xeral Técnica.
2. Ficheiros baixo a responsabilidade do Instituto Tecnolóxico para o Control do Medio Mariño de Galicia.
3. Ficheiros baixo a responsabilidade do Instituto Galego de Calidade Alimentaria.
4. Ficheiros baixo a responsabilidade da Axencia Galega de Desenvolvemento Rural.
5. Ficheiros baixo a responsabilidade do ente público Portos de Galicia.
1. Ficheiros baixo a responsabilidade da Secretaría Xeral Técnica.
2. Ficheiros baixo a responsabilidade do Fondo Galego de Garantía Agraria.
3. Ficheiros baixo a responsabilidade da Axencia Galega de Desenvolvemento Rural.
4. Ficheiros baixo a responsabilidade do ente público Portos de Galicia.
1. Ficheiros baixo a responsabilidade da Secretaría Xeral Técnica da Consellería do Medio Rural.
2. Ficheiros baixo a responsabilidade da Secretaría Xeral Técnica da Consellería do Mar.